Нэрылъагъущ премьер-лигэмрэ етIуанэ дивизионымрэ я зэщхьэщыкIыныгъэхэр
Хамэ къэралхэм зыщагъэсэну мылъкукIэ зыхузэфIэмыкI Урысей Федерацэм футболымкIэ и зэхьэзэхуэхэм хэт командэ зыбжанэм Кисловодск (Нартсанэ) зыщагъэхьэзыр. Абыхэм ящыщу премьер-лигэм щыджэгу Мэхъэчкъалэ и «Анжи»-мрэ етIуанэ дивизионыр зи хэщIапIэ «Спартак-Налшыкымрэ» зэныбжьэгъугъэ зэIущIэ махуэку кIуам зэдрагъэкIуэкIащ.
Мэхъэчкъалэдэсхэм гъатхэпэм и 1-м зэхьэзэхуэм щIадзэж, дыдейхэм иджыри мазэ нэблагъэ яIэжщ. Абы къыхэкIыу «Анжи»-р, дауи, мы зэIущIэм нэхъ хуэхьэзыру къыщIэкIащ. КъищынэмыщIауэ, зыщыдгъэгъупщэнкъым зэпэщIэува командэхэр зыр премьер-лигэм, адрейр етIуанэ дивизионым зэрыхэтыр икIи Iэзагъ и лъэныкъуэкIэ куэд зэразэхуакур. Ар наIуэ дыдэ къытщищIащ абыхэм я зэIущIэм.
«Спартак-Налшыкым» и фащэр ящыгъыу джэгупIэ губгъуэм къихьахэт гъуащхьэтет Щоджэныр, гъуащхьэхъумэхэу Мэкъуауэр, Тебэрдыр, Ольмезовыр, КIэдыкIуейр, гъуащхьэхъумэныкъуэхэу Хьэшырыр, Салахетдиновыр, Машэжьыр, гъуащхьауэхэу Бацэмрэ Гуэнгъэпщымрэ. Абыхэм я гъусэт зыкIэлъыплъыну зыхагъэхьа нэгъуэщI зы щIали.
ЗэIущIэм и пэщIэдзэ дыдэм «Анжи»-м къигъэлъэгъуащ хэт сыт и уасэми. Абы и гъуащхьауэхэр, гугъу емыхьыщэу, ди гъуэм нэс къыкIуэцIрыкIащ икIи ещанэ дакъикъэм бжыгъэр къызэIуахащ.
«Спартак-Налшыкми» фIырыфIкIэ къызэримыкIуэтынур псынщIэ дыдэу наIуэ ищIащ. КъыхудагъэкIа топым абы и лъэр щIигъэхун дэнэ къэна, ерыщагъ къыхилъхьащ. ДакъикъипщI дэкIауэ арат Гуэнгъэпщ Албэч бжыгъэр зэхуэдэ щищIыжам. Фигу къэдгъэкIыжынщи, тхьэмахуэ ипэкIэ владикавказдэсхэм щадэджэгуами а щIалэщIэр къыхэжаныкIащ икIи куэдкIэ ущыгугъ хъуну фэ тетщ.
АрщхьэкIэ, бжыгъэр зэхуэдэ хъуами, къарухэр зэхуэдэтэкъым — премьер-лигэм хэт командэр етIуанэ дивизионым щыщым, дауи, ефIэкIащ. Загъэпсэхуну имыкI щIыкIэ «Анжи»-р япэ ищыжащ. ЕтIуанэ Iыхьэми ар нэхъыфIащ икIи Iуэхур 4:1-м хуигъэкIуащ.
БжыгъэшхуэкIэ къыхагъэщIа пэтми, ди футболистхэм (псом хуэмы-дэу щIалэщIэхэм) дерс хъарзынэ ягъуэтащ. Апхуэдэурэщ, нэхъ лъэщхэм япэщIэтурэщ, Iэзагъымрэ бэшэчагъымрэ зэрыпсыхьыр.
Зи гугъу тщIа зэIущIэр щыщыIам и пэ къит махуэм, мазаем и 20-м, «Спартак-Налшыкыр» Мэхъэчкъалэ и нэгъуэщI командэми дэджэгуащ. Ар етIуанэ дивизионым и «Ипщэ» гупым къадыхэт «Легион-Динамо»-рат. Абы налшыкдэсхэм бжыгъэр къыщызэIуаха пэтми, зэрытемыгъэкIуауэ, 1:1-уэ, лъэныкъуэхэр зэбгъэдэкIыжащ.
Ди щIалэхэм я зыгъэсэныгъэхэм адэкIи Кисловодск щыпащэнущ. Ахэр къазэрехъулIэр къызэрапщытэж, зыхагъэхьэну зыкIэлъыплъхэм я зэфIэкIыр здынэсыр щагъэнаIуэ зэныбжьэгъугъэ зэIущIэхэр «Спартак-Налшыкым» иджыри ирагъэкIуэкIыну и мурадщ.
Жыласэ Заурбэч.
